
                 РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66
КОНСТАТИВЕН ПРОТОКОЛ
Днес 11.11.2014 год., в гр. София, специализираното звено на Инспектората към Висшият съдебен съвет, в състав от:
ИНСПЕКТОР: …
ЕКСПЕРТИ: …
…Край на формуляра
с докладчик …, разгледа заявление вх. рег. РС-13-501/18.06.2013 год. по описа на ИВСС, и за да се произнесе съобрази следното: 
Проверката е образувана по реда на глава трета „а” от Закона за съдебната власт, по твърдения за нарушено право на разглеждане и решаване на дело в разумен срок.
Заявлението е подадено от … от  гр. …, чрез  адвокат …, с адрес: гр. ... Адвокат … твърди, че довереникът му е страна по гр. дело № …/2001 год. на Софийски районен съд, приключило с окончателно определение № … от 08.12.2009 год. на Върховния касационен съд. Заявителят твърди, че производството по делото е  продължило прекомерно дълго - 8 години, 6 месеца и 2 дни.  Към заявлението е приложена  декларация по чл.60б, ал.2 от Закона за съдебната власт. Заявителят претендира обезщетение в размер на 10 000 лв. от нанесени материални и морални вреди.
І. Допустимост на заявлението:
Заявлението е подадено по пощата на 14.06.2013 год., в срока предвиден в пар. 8, ал. 2 от ПЗР към ЗИД на ЗОДОВ. Съгласно цитираната разпоредба, легитимирани да подадат заявление по глава „трета а” от ЗВС са лицата подали до Европейския съд по правата на човека /ЕСПЧ/ жалби срещу нарушаване на правото им на разглеждане и решаване на делото в разумен срок, в 6 месечен срок от уведомяването им от регистратурата на ЕСПЧ, че подадените от тях жалби са отхвърлени поради неизчерпване на новосъздадените вътрешноправни средства за защита и производствата по тях са приключили пред националните инстанции.

Към заявлението, с уведомление от 21.10.2013 год. е представено писмо от 26.09.2013 год. от ЕСПЧ, с което адв. … е информиран, че жалба № …/10 год., заведена в ЕСПЧ като „… срещу България” е обявена за недопустима с решение на съда от 19.09.2013 год. Посочено е, че доколкото оплакването е от продължителността на производството, съдът е установил, че вътрешноправните средства за защита не са били изчерпани според изискването на чл. 35, пар. 1 от Конвенцията, тъй като няма данни жалбоподателят да е провел производство по чл. 60а и сл. от ЗСВ и/или по чл. 2б от ЗОДОВ. Посочено е и, че в решенията по допустимост по делата „Балъкчиев и др. срещу България” и „Велчева и Абрашев срещу България” съдът е приел, че новосъздадените вътрешноправни производства представляват ефективни вътрешноправни средства за защита по отношение на оплакванията по чл. 6, ал. 1 от Конвенцията за продължителността на производствата, както и че те следва да бъдат изчерпани дори от жалбоподатели, подали жалби до Съда преди тяхното въвеждане.

Заявителят е страна по гр.д. № …/2001 год. по описа на Софийски районен съд. Производството е приключило с окончателно определение № … от 08.12.2009 год. на Върховния касационен съд. За същото съдебно производство заявителят е подал жалба до ЕСПЧ с оплакване от продължителността на производството, която съдът е обявил за недопустима поради неизчерпване на вътрешноправните средства за защита.

Предвид изложеното,  настоящият състав на специализираното звено към ИВСС счита, че заявлението е подадено в срока предвиден в пар. 8, ал. 2 от ПЗР към ЗИД на ЗОДОВ. 
ІІ. Проверката относно движението на делото установи следното:
Производството, от чиято продължителност заявителят се оплаква е образувано пред Софийски районен съд на 06.06.2001 год. по предявени от … срещу  Главна данъчна дирекция обективно съединени искове с правно основание чл.344, ал.1, т.1, т.2 и т. 3 от КТ. Заявителката претендирала отмяна на Заповед № … от 06.12.2000 год. за налагане на наказание „уволнение” и на Заповед № … от 06.12.2000 год. за прекратяване на трудовото правоотношение, възстановяване на предишната работа - „началник на Данъчно подразделение …”, осъждане на ответника на основание чл. 225 от КТ за заплащане на обезщетение за оставане без работа, и на основание чл. 55, ал. 1 от ЗЗД, във връзка с чл. 221 от КТ за заплащане на удържаната, като обезщетение парична сума.
Движение на гр.д. № …/2001 год. по описа на Софийски районен съд, … състав, с докладчик съдия …:

Исковата молба била предявена на 06.06.2001 год. до Софийски районен съд. Образувано било производство по трудов спор № …/2001год.
Първото заседание било проведено на 16.11.2001 год. Съдът приел представените от страните писмени доказателства, допуснал трима свидетели на ответната страна и за събиране на доказателства отложил и насрочил делото за 08.03.2002 год.
В закрито заседание на 04.01.2002 год. съдът приел, че гражданското производство следва да бъде спряно на основание чл. 182, б. „д” от ГПК /отм./ и да бъде сезирана прокуратурата за образуване на проверка, относно наличието на престъпление, защото в заповедта за дисциплинарно наказание № … от 06.12.2000 год., като причина за уволнението било посочено издаването от заявителката на три данъчно облагателни акта, с които неправомерно било признато право на данъчен кредит.
Определението било обжалвано пред Софийски градски съд от заявителката с частна жалба, подадена чрез Софийски районен съд на 28.01.2002 год. 
Делото било изпратено на въззивния Софийски градски съд на 28.02.2002 год. Образувано било ч. гр. дело № …/2002 год.

Движение на ч. гр. дело № … на Софийски градски съд по описа за 2002 год., с докладчик съдия ...

СГС, с определение, постановено на 29.05.2002 год. оставил в сила определението на районния съд за спиране на производството.

Определението било обжалвано с частна касационна жалба, предявена на 12.06.2002 год. Делото било изпратено на ВКС на 05.07.2002 год.
Движение на ч. гр. дело № … на Върховен касационен  съд по описа за 2002 год., с докладчик съдия ...

На 20.02.2003 год. съдът постановил определение № …, с което отменил определението от 29.05.2002 год. на СГС и определението от 04.01.2002 год. на СРС, като приел, че трудовият спор, свързан с налагането на наказание дисциплинарно уволнение и последиците от него е независим от имуществената и наказателната отговорност на ищцата. 

Делото било върнато на Софийски районен съд на 27.02.2003 год.
Движение на гр.д. № …/2001 год. по описа на Софийски районен съд, … състав, с докладчик съдия …, след връщането му:

Делото било насрочено в съдебно заседание за 11.06.2003 год.
В съдебното заседание на 11.06.2003 год. съдът, на осн. чл. 116 ГПК /отм./ допуснал увеличение на предявения по чл. 225 КТ иск. Допуснатите в предишното съдебно заседание свидетели не били редовно призовани. За призоваването им дeлото било отложено и насрочено в с.з. за 26.11.2003 год.

Заседанието на 26.11.2003 год. било отложено за събиране на писмени доказателства.

На 19.03.2004 год. съдът счел делото за изяснено от правна и фактическа страна и дал ход по същество.

На 01.07.2004 год. съдът постановил решение, като отменил заповедите, с които заявителката била дисциплинарно уволнена и възстановил същата на заеманата от нея преди уволнението длъжност. Паричният иск по чл. 225, ал. 1 от КТ бил уважен частично, а искът, с правно основание чл. 55 от ЗЗД отхвърлен изцяло.
Насрещните страни в спора предявили въззивни жалба /вх. № … от 16.09.2004 год. и вх. № … от 28.09.2004 год./.
Делото било изпратено на Софийски градски съд на 22.10.2004 год.

Движение на в.гр.дело № …/2004 год. на Софийски градски съд, … състав, с докладчик съдия ...
На 27.10.2004 год. Софийски градски съд образувал гр.дело № …/2004 год.

В з.с.з. от 16.11.2004 год., на основание чл. 205, ал. 1 от ГПК съдът се произнесъл по направените във въззивните жалби доказателствени искания, допуснал изслушването на съдебно-почеркова експертиза на подписите, положени за „Главен данъчен директор” в атакуваните заповеди и назначил вещото лице. Делото било насрочено в съдебно заседание за 21.01.2005 год.
В проведеното с.з. на 21.01.2005 год. бил даден ход на делото по същество.

С решение от 17.02.2005 год., постановено по гр. дело № …/2004 год. съдът оставил в сила решението на Софийския районен съд в частта, в която бил уважен предявеният иск с правно основание чл. 344, ал. 1, т. 1 от КТ. В частта, в която бил отхвърлен иска по чл. 55, ал. 1 от ЗЗД, решението било отменено, като вместо това ответникът бил осъден да заплати на заявителката претендираното обезщетение в пълния му размер. 
На 05.04.2005 год. процесуалният представител на Главна данъчна дирекция подал касационна жалба. 
С разпореждане в з.з.на 08.04.2005 год. съдът върнал касационната жалба, като просрочена.
Срещу разпореждането на 20.04.2005 год. била подадена частна жалба. Делото било изпратено на Върховния касационен съд на 16.05.2005 год.

Движение на ч. гр. дело № …/2005 год. на Върховен касационен съд, … гражданско отделение, с докладчик съдия …
С определение № … от 24.06.2005 год. Върховният касационен съд отменил определението за връщане на касационната жалба, като приел, че ответникът не бил редовно уведомен за изготвяне на въззивното решение.
На 24.10.2005 год. делото било изпратено на Върховен касационен съд за разглеждане на касационната жалба.
Движение на гр. дело № …/2005 год. на Върховен касационен съд, … отделение, с докладчик съдия ...

Делото било насрочен в с.з. за 14.03.2008 год.

С решение от 25.11.2008 год. въззивното решение от 17.02.2005 год. на СГС било отменено и делото върнато на въззивния съд за ново разглеждане. Съдът приел, че решението е постановено при съществени нарушения на съдопроизводствените правила и на материалния закон.
Делото било върнато на Софийски градски съд на 03.12.2008 год.

Движение на в.гр.дело № …/2008 год. на Софийски градски съд, … състав, с докладчик съдия ...

С разпореждане от 16.12.2008 год. делото било насрочено в с.з. за 19.02.2009 год.
Поради нередовно призоваване на заявителката ход на делото не бил даден. Съдът насрочил делото за 18.03.2009 год.

В заседанието на 18.03.2009 год.  процесуалният представител на заявителката представил писмени доказателства. Съдът дал възможност на ответната страна да се запознае с тях и да вземе най-късно в следващото съдебно заседание становище, отложил и насрочил делото за 10.06.2009 год.

В заседанието на 10.06.2009 год. бил даден ход на делото по същество.

Решението било постановено на 15.06.2009 год. 
Софийски градски съд отменил решението на СРС от 01.07.2004 год., като отхвърлил предявения иск за отмяна на наложеното дисциплинарно наказание „уволнение” и иска за възстановяване на заявителката на заеманата от нея длъжност „началник на Данъчно подразделение …”. Отменен бил и паричният иск за заплащане на обезщетение за оставане без работа, поради незаконно уволнение. Съдът оставил в сила решението, в частта, в която бил отхвърлен предявеният иск, с пр. осн. чл. 55 от ЗЗД, за удържаната от работодателя, като обезщетение парична сума.
На 15.07.2009 год. заявителката предявила касационна жалба.
Жалбата била изпратена на Върховния касационен съд на 15.10.2009 год.
Движение на гр. дело № …/2009 год. пред Върховния касационен съд, … гражданско отделение.
С определение № … от 08.12.2009 год. на ВКС, с докладчик съдия … не било допуснато касационно обжалване на въззивното решение. 
Решението влязло в сила на 08.12.2009 год.

При така установеното проверяващият състав намира:
І. Общ период на производството:
Под внимание следва да се вземе периодът от 06.06.2001 год., датата на подаване на исковата молба, до 08.12.2009 год., когато е постановен окончателният съдебен акт. Общият период на производството е 8 години, 6 месеца и 2 дни и обхваща движение на делото в три съдебни инстанции, с отмяна на въззивното решение, връщане на делото за ново разглеждане и последващо обжалване.
ІІ. Доколко е разумна продължителността на производството следва да се прецени с оглед на конкретните обстоятелства по делото и съобразно следните критерии: сложност на делото, поведение на заявителя и поведение на компетентните органи, и интереса на заявителя от делото.
1. Сложност на делото: 
Предмет на разглеждане са обективно съединени искове с правно основание чл.344, ал.1, т.1, т.2 и т. 3 от КТ, за отмяна на Заповед № … от 06.12.2000 год. за налагане на наказание „уволнение” на заявителката и на Заповед № … от 06.12.2000 год. за прекратяване на трудовото правоотношение; за възстановяване на предишната работа „началник на Данъчно подразделение …”; за заплащане на обезщетение за оставане без работа, с правно основание чл. 225 от КТ и иск с пр. осн. чл. 55, ал. 1 от ЗЗД, във връзка с чл. 221 от КТ, за заплащане на неправомерно удържана парична сума, като обезщетение от работодателя.
Предвид основанието за прекратяване на трудовото правоотношение, спорен е бил въпросът дали е осъществено твърдяното в заповедта за уволнение дисциплинарно нарушение, въпросът за законосъобразността на заповедта за дисциплинарно уволнение, както и основателността и размерът на претендираните парични обезщетения.

С оглед изложеното настоящият състав на специализираното звено на ИВСС счита, че съдебното производство не се характеризира с фактическа и правна сложност.

2. Интересът на заявителя:

В съдебната практика на Европейския съд по правата на човека се приема, че по трудови дела работникът, който счита че е бил неправомерно уволнен има важен личен интерес да бъде постановено съответното съдебно решение в максимално кратки срокове. Трудовите спорове по своя характер изискват бързо постановяване на съдебното решение с оглед на залога на засегнатото лице, което чрез уволнението губи средството за прехрана на себе си и семейството си.  Предвид изложеното, настоящият състав на ИВСС счита, че спорът е от голямо значение за заявителя.

3. Поведението на заявителя: 
Действия, които да водят до забавяне на делото и да се дължат на поведението на заявителя, ищец в съдебното производство не бяха установени.

4. Забавяния, дължащи се на поведението на компетентните органи.

Производството пред Софийски районен съд е продължило 3 години, 4 месеца и 16 дни, като обхваща и периодът на администриране на въззивните жалби. За период от 1 година и 2 месеца производството по делото било спряно. Определението за спиране било отменено, като касационната инстанция приела, че трудовият спор, свързан с налагането на наказание дисциплинарно уволнение и последиците от него е независим от имуществената и наказателната отговорност на ищцата. Проверяващият състав констатира забавяния при насрочване на съдебните заседания:  първото заседание е насрочено 5 месеца след образуване на делото, а следващите две заседания в периоди от 4 и 5 месеца; решението е постановено 4 месеца след последното по делото заседание. Общото забавяне на производството в тази инстанция е 2 години.
Пред Софийски градски съд производството продължило 1 година, в която се включва и периодът на администриране на касационната жалба. Решението било отменено поради допуснати съществени нарушения на съдопроизводствените правила и на материалния закон. 
Повторното разглеждане на делото от същата инстанция протекло без забавяния.
Разглеждането на касационната жалба от 05.04.2005 год. от Върховния касационен съд отнело повече от 3 години. Съдебното заседание било проведено 2 години и 5 месеца след образуване на делото, а съдебното решение било постановено 7 месеца след това. Допуснатите забавяния са удължили производството общо с 2 година и 6 месеца.

Разглеждането на втората касационна жалба протекло без забавяне.
Следователно общият период на забавяне допуснат от съдебните органи е 5 години и 6 месеца.
На осн. чл. 60 д от ЗСВ настоящият констативен протокол заедно със заявлението и всички постъпили към него документи, следва да се изпратят на министъра на правосъдието.
Копие от констативния протокол следва да остане в Инспектората към ВСС.
ИНСПЕКТОР: 

            /П/

ЕКСПЕРТ: 


             /П/

ЕКСПЕРТ: 

             /П/

